VEGA præsenterer
80’er-kærlighed og synth med Postiljonen i Ideal Bar Live

*Den skandinaviske drømmepop-trio har givet dagdrømmeriet liv på debutalbummet* Skyer*, hvor flydende synth, sfærisk vokal og kærlighed til klassisk 80’er-lyd går op i en højere enhed. Drøm dig væk til deres koncert i Ideal Bar den 13. november.*

[Postiljonen](http://postiljonenmusic.com/) beskriver selv deres musik som en dagdrømmer, der har fået liv. Deres inspirationskilder er søvnløse sommernætter og gamle sort/hvide film, som har samlet de to svenske producere Daniel Sjörs og Joel Nyström Holm og den norske sangerinde Mia Bøe i det nye musikalske samarbejde. De tre fandt sammen i 2011 og sammenlignes af musikmedierne med kunstnere som M83, Sigur Rós og Cocteau Twins.

**Moderne synth og klichéfyldt 80’er-lyd**

Den skandinaviske drømmepop-trio har på kort tid skabt sig deres egen karakteristiske lyd, som kombinerer moderne synth med klichéfyldte sax- og guitarsoloer og klassisk 80’er-stemning. Dette er blevet til ti sange på albummet *Skyer* (2013), som bl.a. blev krediteret med [fire stjerner i Soundvenue](http://soundvenue.com/musik/2013/07/postiljonen-58088). De skrev bl.a.: *”Der er tydelige forbindelser til M83, men når man eksempelvis hører ’Help’s storladne omkvæd, føler man, at trioen bevæger sig i hjørner af årtiet, som ikke engang franskmanden tør begive sig ud i.”*

Postiljonens kærlighed til 80’erne viser sig også på nummeret ”[All That We Had Is Lost](http://www.youtube.com/watch?v=W6CGdXlMkI4)”, som er en omskrevet coverversion af Whitney Houstons ”How Will I Know”, hvor den originale tempofyldte dancepop er skiftet ud med ambient og mere eftertænksomt drømmepop.

**Tilbage til Danmark**

Trioen besøgte i sommer Danmark, hvor de gav koncert på Roskilde Festivals Pavilion Junior-scene. Her i efteråret har de gang i en skandinavisk turné, som sender dem et smut forbi København og VEGA. Dagdrømmere, 80’er-elskere og alle andre kan få en electropoppet aften i Ideal Bar den 13. november.

**Fakta om koncerten:**

Postiljonen

Onsdag den 13. november 2013 kl. 21.00

Ideal Bar Live, Enghavevej 40, 1674 København V

90 kr. + gebyr (inkl. koncertøl)

Forsalg starter den 17. oktober via VEGAs hjemmeside og Billetnet.

[Læs mere og køb billet til koncerten med Postiljonen i Ideal Bar Live](http://vega.dk/arrangementer/postiljonen-12898.html)

*For yderligere oplysninger kontakt venligst*

Nathasja Lauritsen

Kommunikationsmedarbejder, VEGA

nl@vega.dk - 3326 0953